### Resumé

Vejle skal være en af [adresse] bedste studie- og ungebyer. Derfor har byrådet afsat en pulje på 20 mio. kr. fra selvbudgetterings­midlerne til ”Vejle – en studieby i vækst”. Det er besluttet, at puljen skal prioriteres til opfølgning på anbefalingerne fra det rådgivende udvalg Uddannelse Vejle, som opstiller en fælles vision og fem ambitiøse indsatser for Vejle som fremtidens studieby. Denne sag sender forslag til udmøntning af puljen i høring i Børne- og Familieudvalget, Teknisk Udvalg og Kultur- og Idrætsudvalget.

### Sagsfremstilling

Byrådet besluttede den 19. juni 2024 en ekstraordinær investering på 260 mio. kr. til Velfærd, Klima og Vækst i Vejle Kommune. Heraf blev 20 mio. kr. afsat til ”Vejle – en studieby i vækst”.

Økonomiudvalget godkendte den 26. august 2024 rammesagen for udmøntning af puljen. Rammesagen blev desuden godkendt af Økonomiudvalget inkl. gruppeformænd i forbindelse med godkendelsen af de samlede midler på 260 mio. kr. den 23. september 2024.

I rammesagen blev det besluttet at målrette de 20 mio. kr. til opfølgning på anbefalingerne fra det rådgivende udvalg Uddannelse Vejle, som blev nedsat for at rådgive om og medvirke til udviklingen af indsatser for Vejle som studieby. Anbefalingerne fra Uddannelse Vejle er vedlagt som bilag.

Den 20. november 2024 blev der holdt et fælles referencegruppemøde mellem Økonomiudvalget, Teknisk Udvalg, Kultur- og Idrætsudvalget og Børne- og Familieudvalget med henblik på en fælles politisk drøftelse af den videre indsats. På baggrund af drøftelserne på referencegruppemødet er udarbejdet et forslag til en udmøntningsplan for 20 mio. kr. puljen, som Økonomiudvalget på deres møde 20. januar 2025 godkendte at sende i høring i Børne- og Familieudvalget, Teknisk Udvalg og Kultur- og Idrætsudvalget.

I forbindelse med rammesagen for den særlige investeringspulje blev der sat følgende mål for indsatsen:

* Vejle skal være en af [adresse] bedste studie- og ungebyer
* Studieby-indsatsen sætter unge først og inddrager unge i alle udviklingstiltag
* Studerende kan leve et meningsfyldt og mangfoldigt studieliv i Vejle
* Der er et bredt udbud af uddannelser af høj kvalitet.
* Erhvervslivet byder sig til og spiller tæt sammen med uddannelserne og de studerende.

I vedlagte implementeringsplan er de konkrete indsatser nærmere beskrevet. Der er tale om en flerårig indsats, som forventes udmøntet i flere faser, som beskrives i implementeringsplanen.

En række af indsatserne foreslås finansieret gennem 20 mio. kr. puljen. Derudover igangsættes en række indsatser, som finansieres inden for allerede afsatte budgetmidler.

#### Videre proces

Det foreslås, at den videre udmøntning af indsatserne forankres i det relevante fagudvalg. Det fremgår af implementeringsplanen, hvilke fagudvalg, der er tale om.

Det foreslås, at Økonomiudvalget fremadrettet har det overordnede ansvar for den videre udmøntning af indsatsen, herunder godkendelse af justeringer af bevillingerne, udmøntning af midler til senere faser i indsatsen samt prioritering af eventuelle restbeløb. Økonomiudvalget foreligges en status for fremdriften til godkendelse ved opstarten af de næste faser.

For at sikre løbende koordinering og rum til tværgående politiske drøftelser, foreslås det, at der afholdes halvårlige møder i en referencegruppe på tværs af Økonomiudvalget, Teknisk Udvalg, Kultur- og Idrætsudvalget og Børne- og Familieudvalget. Implementering af studieby-indsatsen er en tværgående indsats, som løbende afstemmes og koordineres i direktionen.

Uddannelse Vejle udvalget, som har repræsentation fra bl.a. uddannelsesinstitutioner, erhvervsliv, kulturaktører m.fl., fortsætter som rådgivende udvalg på området.

### Klima og resiliensvurdering

Ingen bemærkninger.

### Sagens videre forløb

Sagen er sendt til høring i Teknisk Udvalg, Børne- og Familieudvalget samt Kultur- og Idrætsudvalget på udvalgsmøder i uge 6.

Sagen skal efterfølgende godkendes af Økonomiudvalget og Byrådet.

### Indstilling Teknik- og Miljødirektøren indstiller:

**at** udvalget drøfter implementeringsplanen.

### Beslutning

Drøftet.